
Text rozhodnutia
Súd: Krajský súd Trenčín Spisová značka: 5Co/973/2015 Identifikačné číslo súdneho spisu: 3714211769 Dátum vydania rozhodnutia: 31. 08. 2016 Meno a priezvisko sudcu, VSÚ: JUDr. Erika Zajacová ECLI: ECLI:SK:KSTN:2016:3714211769.2 Rozhodnutie Krajský súd v Trenčíne v senáte zloženom z predsedu senátu JUDr. Denisa Vékonyho a sudkýň JUDr. Eriky Zajacovej a JUDr. Márie Vrtochovej v spore žalobcu MUDr. U. E., nar. XX.XX.XXXX, bytom V. nad V., V. XXX/XX, zastúpeného Advokátskou kanceláriou JUDr. ROJKO, s.r.o., so sídlom Považská Bystrica, Železničná 90/12 proti žalovanej Slovenskej republike, zastúpenej Generálnou prokuratúrou Slovenskej republiky, so sídlom Bratislava, Štúrova 2 o náhradu škody spôsobenú nezákonným a nesprávnym úradným postupom, na odvolanie žalovanej proti rozsudku Okresného súdu Považská Bystrica č.k. 10C/241/2014-140 zo dňa 29. októbra 2015, takto r o z h o d o l : Odvolací súd rozsudok súdu prvej inštancie vo výrokoch o zastavení konania proti žalovanej zastúpenej Ministerstvom spravodlivosti SR v Bratislave a o nepriznaní náhrady trov konania žalovanej zastúpenej Ministerstvom spravodlivosti SR v Bratislave z r u š u j e . V zostávajúcich častiach odvolací súd rozsudok súdu prvej inštancie p o t v r d z u j e . Žalobca m á proti žalovanej nárok na náhradu trov odvolacieho konania v rozsahu 100 %. o d ô v o d n e n i e : 1. Súd prvej inštancie napadnutým rozsudkom uložil žalovanej - Slovenskej republike zastúpenej Generálnou prokuratúrou SR v Bratislave povinnosť zaplatiť žalobcovi 2.883,43 eur s úrokom z omeškania vo výške 5,25 % ročne zo sumy 2.883,43 eur od 01.04.2014 do zaplatenia, konanie proti žalovanej - Slovenskej republike zastúpenej Ministerstvom spravodlivosti SR v Bratislave zastavil, konanie v časti o zaplatenie 84,52 eur zastavil, žalovanej - Slovenskej republike zastúpenej Generálnou prokuratúrou SR v Bratislave uložil povinnosť zaplatiť žalobcovi trovy konania v rozsahu 100 %, o ktorých súd rozhodne po právoplatnosti tohto rozhodnutia samostatným uznesením a žalovanej - Slovenskej republike zastúpenej Ministerstvom spravodlivosti SR v Bratislave náhradu trov konania nepriznal. Na odôvodnenie svojho rozhodnutia uviedol, že žalobca požiadal súd, aby zaviazal žalovanú - Slovenskú republiku zastúpenú Ministerstvom spravodlivosti k zaplateniu 2.967,95 eur z titulu náhrady škody spôsobenej nezákonným a nesprávnym úradným postupom podľa zákona č. 514/2003 Z. z. o zodpovednosti za škodu spôsobenú pri výkone verejnej moci, ktorá škoda mu mala vzniknúť nezákonným a nesprávnym úradným postupom štátnych orgánov v trestnom konaní, v ktorom bol žalobca právoplatným rozhodnutím súdu oslobodený spod obžaloby prokurátora. V priebehu konania, písomným podaním súdu doručeným dňa 16.04.2015, žalobca upravil návrh tak, že za žalovanú bude konať alternatívne Generálna prokuratúra SR. Súd vykonal vo veci dokazovanie, z ktorého zistil, že uznesením Okresného riaditeľstva policajného zboru Považská Bystrica, Úrad justičnej a kriminálnej polície ČVS: ORP 8/ OdV- PB-2006 zo dňa 19.01.2006 vyšetrovateľ začal trestné stíhanie a uznesením ČVS: ORP - 8/ OdV - PB-2006 zo dňa 28.03.2007 vzniesol obvinenie proti žalobcovi pre prečin ublíženia na zdraví podľa § 224 ods.1, 2 Trestného zákona. Dňa 10.04.2007 podal žalobca proti uvedenému uzneseniu sťažnosť, ktorú Okresná prokuratúra v Považskej Bystrici uznesením, č.k 2Pv 18/06 zo dňa 09.05.2007 ako nedôvodnú zamietla. Dňa 20.10.2008 Okresná prokuratúra Považská Bystrica pod sp.zn. 2Pv 18/06-78, podala na žalobcu obžalobu pre trestný čin ublíženia na zdraví podľa § 224 ods.1, 2 Trestného zákona na Okresný súd Považská Bystrica na tom skutkovom základe, že ako službukonajúci lekár - chirurg neštátneho zdravotníckeho zariadenia s.r.o. Zdravie Púchov, po tom, čo dňa 20.06.2002 asi o 18.30 hod. prijal na ošetrenie a pozorovanie pre úraz hlavy P. T., nar. XX.XX.XXXX, ktorá utrpela pri dopravnej nehode toho istého dňa asi o 17.40 hod. v Lednických Rovniach, zranenie - otras mozgu, v dôsledku ktorého bola v krátkodobom bezvedomí, ďalej tržnú ranu ľavého obočia, oderku nad jarmovým oblúkom vpravo, pomliaždenie pravého ramena, pomliaždenie ľavého zápästia a pomliaždenie panvy, po RTG zranených častí tela a príslušných odberoch krvnej vzorky, ako aj po podaní náležitých liečiv/ magnézia a Osyphyllinu do žily a Novalgin proti bolesti, ako aj po napojení na monitorovacie zariadenie životne dôležitých funkcií na oddelení JIS tohto zariadenia, nevenoval dostatočnú pozornosť tomu, že sa poškodená P. T. neustále sťažovala na pretrvávajúcu bolesť hlavy, pričom mala aj nepravidelnú akciu srdca od 48-100 pulzov za minútu a ako druho atestovaný lekár - chirurg so 16 ročnou praxou v tomto odbore, dôsledne nevyhodnotil a nezvážil poúrazový vývoj u tejto pacientky v súvislosti s otrasom mozgu, ktorý utrpela pri úraze hlavy, po upozornení službukonajúcou zdravotnou sestrou toho istého dňa, t.j. 20.06.2002 o 20.50 hod. nevenoval náležitú pozornosť zhoršenému zdravotnému stavu poškodenej, ktorá sa sťažovala v tomto čase na náhle a prudké bolesti hlavy, na tŕpnutie pravej časti tváre a potenie sa, pričom mal vedomosť aj o tom, že neustále pretrváva u nej nepravidelná akcia srdca, túto situáciu riešil naordinovaním lieku proti bolesti hlavy Dolsinu o objeme 50 mg, hoci tento liek je v kontraindikácii práve pri úrazoch hlavy, pre jeho nežiadúce účinky, nepostrehol včas a adekvátne, že náhle zhoršený zdravotný stav P. T. je nutné riešiť vyšetrením hlavy prostredníctvom CT a napriek tomu, že následne po aplikácii Dolsinu, pacientka zvracala, opäť túto situáciu žiadnym spôsobom neriešil a poškodenú odoslal na CT vyšetrenie hlavy až dňa 21.06.2002 o 00:34 hod., teda po siedmych hodinách od vzniku úrazu, kedy opäť po upozornení službukonajúcou zdravotnou sestrou poškodenú vyšetril a zistil, že má širokú pravú zrenicu, ktorá nereagovala na osvit, že už je v bezvedomí, po čom bola odoslaná na CT vyšetrenie do NsP Považská Bystrica, pričom bolo zistené, že P. T. utrpela epidurálny hematóm /krvácanie medzi lebečnú kosť a mozgový obal, v dôsledku poškodenej cievy, ktorá krvácala/ a to v takom rozsahu, že napriek následnému operačnému zákroku v dôsledku nedokrvenia časti mozgu, toto zranenie vyústilo do vigílnej kómy, v ktorej sa nachádza poškodená do dnešného dňa, pričom podľa znaleckého posudku MUDr. Petra Bačinského, znalca - neurochirurga, v prípade, že by bola poškodená odoslaná na CT vyšetrenie hlavy a následne operovaná v čase, keď jej zdravotný stav bol kritický, t.j. dňa 20.06.2002 o 20.50 hod., jej zdravotný stav by bol minimálne podstatne lepší. Okresný súd Považská Bystrica vydal dňa 04.12.2008 trestný rozkaz č.k. 1T 134/2008-337, proti ktorému dňa 11.12.2008 podal žalobca odpor. Rozsudkom Okresného súdu Považská Bystrica č.k. 1T 134/2008-419 zo dňa 03.11.2010 súd žalobcu oslobodil spod obžaloby, nakoľko skutok nie je trestným činom. Z vykonaného dokazovania nebolo preukázané, že by žalobca ako obžalovaný vedel, že môže spôsobom uvedeným v Trestnom zákone porušiť alebo ohroziť záujem chránený Trestným zákonom a že sa bez primeraných dôvodov spoliehal, že k porušeniu alebo ohrozeniu nedôjde. Taktiež nebolo preukázané, že nevedel, že svojim konaním môže takéto porušenie alebo ohrozenie spôsobiť, hoci o tom, vzhľadom na okolnosti a na svoje osobné pomery vedieť mal a mohol. Podľa špecializovaných odborníkov, znalcov i ostatných listinných dôkazov žalobca /obžalovaný/ vykonal v danom okamihu, kedy on rozhodoval o liečbe pacientky, všetko, čo ako odborný lekár vykonať mal. Uznesením Krajského súdu v Trenčíne č.k. 23To 12/2011-443 zo dňa 18.09.2012 bolo odvolanie prokurátorky zamietnuté ako nedôvodné a odvolanie poškodenej zamietnuté ako podané neoprávnenou osobou. Uznesenie nadobudlo právoplatnosť a vykonateľnosť dňa 18.09.2012. Žiadosťou zo dňa 27.11.2013 sa žalobca domáhal na Ministerstve spravodlivosti SR predbežného prerokovania nároku na náhradu škody spôsobenej nesprávnym a nezákonným úradným postupom podľa zákona č. 514/2003 Z.z. a žiadal, aby Slovenská republika, zastúpená Ministerstvom spravodlivosti SR, mu uhradila škodu vo výške 2.967,95 eur, ktorá mu vznikla v trestnom konaní titulom ušlej mzdy vo výške 375,48 eur, cestovného 75,80 eur, nákladov dokazovania za znalecký posudok č. 5/2009 prof. MUDr. O. Masára, CSc. 697,20 eur a znalecký posudok č. 273/2009 MUDr. M. Kováča vo výške 326,70 eur a trov obhajoby vo výške 1.492,77 eur. Listom zo dňa 05.12.2013 Ministerstvo spravodlivosti SR postúpilo žiadosť o predbežné prerokovanie nároku Generálnej prokuratúre SR s tým, že podľa údajov žalobcu ku škode malo dôjsť v dôsledku nezákonného konania orgánov činných v trestnom konaní, kde dozor nad ich činnosťou vykonával prokurátor, ktorý aj podal obžalobu, a preto v zmysle § 4 ods.1 písm. b) a f) zákona č. 514/2003 Z.z., sa za orgán zodpovedný za predbežné prerokovanie nároku považuje Generálna prokuratúra SR. Na základe žiadosti zo dňa 13.12.2013 bol žalobca vyzvaný Generálnou prokuratúrou SR na doplnenie podania - z akého titulu sa domáha nároku na náhradu škody a akým spôsobom škoda vznikla. Žalobca v zmysle výzvy podanie doplnil listom označeným ako „Doplnenie žiadosti o náhradu škody podľa zákona 514/2003 Z.z.“. Dňa 03.03.2014 Generálna prokuratúra SR vrátila žiadosť o predbežné prerokovanie nároku na náhradu škody Ministerstvu spravodlivosti SR s poukazom na 4 ods.1 písm. k) zákona č. 514/2003 Z.z s účinnosťou do 31.12.2008, podľa ktorého boli príslušné o náhrade škody konať tri orgány verejnej moci, a to Ministerstvo vnútra SR, Ministerstvo spravodlivosti SR a Generálna prokuratúra SR. Keďže predmetnú žiadosť uplatnil žalobca na Ministerstve spravodlivosti, je toto príslušné konať vo veci. Listom zo dňa 21.03.2014 Ministerstvo spravodlivosti SR vrátilo žiadosť o prerokovanie nároku na náhradu škody Generálnej prokuratúre SR z dôvodu, že táto žiadosť nemôže byť prerokovaná Ministerstvom spravodlivosti SR s tým, že v danom prípade je potrebné aplikovať ustanovenia zákona č. 514/2003 Z.z. v znení účinnom od 01.01.2013. Poukázalo na skutočnosť, že súd nesie zodpovednosť za zákonnosť súdnej fázy trestného konania. V tomto prípade súdu nemožno pripisovať zodpovednosť za vznesenie obvinenia, keďže v prípravnom konaní nesie zodpovednosť za škodu vyšetrovateľ a prokurátor, pričom na tomto fakte nič nemení ani prípadné oslobodenie obžalovaného spod obžaloby. Prijatie obžaloby súdom nemôže zakladať príslušnosť ministerstva ako orgánu konajúceho v mene štátu, podľa § 4 ods. písm. a) prvý bod. a už vôbec nie podľa § 4 ods.2 cit. zákona. Na základe Vyrozumenia zo dňa 27.03.2014 Generálna prokuratúra SR oznámila žalobcovi, že zotrváva na právnom názore v liste zo dňa 03.03.2014 a má za to, že nie je príslušná konať o jeho žiadosti o predbežné prerokovanie nároku na náhradu škody. Z uvedených dôvodov jeho nárok neprerokuje. Uvedené zistené skutočnosti súd posúdil podľa § 1 písm. a), § 2 písm. a), b), § 3 ods. 1, 2 a § 4, § 6 ods. 1, § 15 ods. 1, 2, § 16 ods. 1, § 17 ods. 1, § 18 ods. 1, 2 a 3, § 27 ods.1, § 27b ods.1 zákona č. 514/2003 Z.z. o zodpovednosti za škodu spôsobenú pri výkone verejnej moci a uviedol, že zákon č. 514/2003 Z.z. v ustanovení § 3 určuje rozsah zodpovednosti štátu za škodu spôsobenú orgánmi verejnej moci pri výkone verejnej moci tak, že štát zodpovedá za škodu spôsobenú a) nezákonným rozhodnutím, b) nezákonným zatknutím, zadržaním alebo iným pozbavením osobnej slobody, c) rozhodnutím o treste, o ochrannom opatrení alebo rozhodnutím o väzbe alebo d) nesprávnym úradným postupom. Základným predpokladom zodpovednosti štátu za škodu spôsobenú nezákonným rozhodnutím podľa § 6 ods. 1 citovaného zákona, je zrušenie alebo zmena právoplatného rozhodnutia, ktorým bola škoda spôsobená, a to pre jeho nezákonnosť príslušným orgánom. Najvyšší súd v uznesení 4M Cdo 15/2009 interpretoval toto ustanovenie tak, že nestačí vychádzať len z jeho jazykového znenia, teda z doslovného gramatického výkladu, ale je nevyhnutné uplatniť výklad systematický a teleologický. Z hľadiska teleologického výkladu vychádzajúceho zo zmyslu a účelu právneho predpisu, ktorým je v prípade uvedeného zákona ochrana základného práva na náhradu škody spôsobenej nezákonným rozhodnutím alebo nesprávnym úradným postupom v zmysle čl. 46 ods. 3 Ústavy SR, nemožno lipnúť na formálnom zrušení /zmene/ tvrdeného nezákonného rozhodnutia, ale splnenie tejto podmienky treba vykladať extenzívne. Zákon č. 514/2003 Z. z. výslovne neupravuje nárok na náhradu škody v prípade oslobodenia obžalovaného spod obžaloby. Ide o špecifický prípad zodpovednosti štátu za škodu spôsobenú začatím a vedením trestného stíhania, pri ktorom treba vychádzať z analogického výkladu úpravy najbližšej, a to z úpravy zodpovednosti za škodu spôsobenej nezákonným rozhodnutím. Podstata nároku na náhradu škody sa totiž v tomto prípade neviaže na (ne)správnosť postupu orgánov činných v trestnom konaní pri začatí trestného stíhania, ale na samotný výsledok trestného stíhania. V prípade, že obžalovaný bol oslobodený spod obžaloby, súdna judikatúra má za to, že „ten, proti komu bolo trestné stíhanie zastavené, alebo ten, kto bol spod obžaloby oslobodený, má pri splnení ďalších zákonných predpokladov (ako napr. vopred prerokovaný nárok na náhradu škody písomne podanou žiadosťou),zásadne právo na náhradu škody spôsobenej uznesením o vznesení obvinenia." Vzhľadom na uvedené je potrebné, s prihliadnutím na konkrétne okolnosti a tiež dôvody, vychádzať z toho, že občan čin nespáchal a že trestné stíhanie proti nemu nemalo byť začaté a teda v rámci spoločnosti utrpel ujmu, ktorúby ako poškodený mal mať nahradenú. Avšak tento právny nárok treba hľadať nielen v čl. 46 ods. 3 Ústavy SR, ale aj vo všeobecnej rovine predovšetkým v čl. 1 ods. 1 vyššie uvedeného zákona č. 514/2003 Z.z. „Ak má byť štát skutočne považovaný za právny štát, musí niesť objektívnu zodpovednosť za konanie svojich orgánov, ktorým priamo zasiahli do základných práv jednotlivca. Nemožno totiž prihliadnuť, že štát nemá slobodnú voľbu, ale je povinný striktne dodržiavať právo v jeho ideálnej (škodu nepôsobiacej) interpretácii. Na jednej strane je povinnosťou orgánov činných v trestnom konaní vyšetrovať a stíhať trestnú činnosť, na druhej strane sa štát nemôže zbaviť zodpovednosti za postup týchto orgánov, ak sa ich postup ukáže ako mylný, zasahujúci do základných práv. V takejto situácii nie je rozhodné, ako orgány činné v trestnom konaní vyhodnotili pôvodné podozrenie, ale to, či sa ich podozrenie v trestnom konaní potvrdilo". Nárok na náhradu škody spôsobenej začatím trestného stíhania sa posudzuje ako nárok na náhradu škody spôsobenej nezákonným rozhodnutím (porovnaj rozsudok Najvyššieho súdu Českej republiky z 23. februára 1990 sp.zn. 1 Cz 6/90 publikovaný pod č. 35 v Zbierke súdnych rozhodnutí a stanovísk, ročník 1991 a rozsudok Najvyššieho súdu Slovenskej republiky z 28. júna 1993 sp.zn. 1 Cdo 53/93 publikovaný pod č. 70 v Zbierke rozhodnutí a stanovísk súdov Slovenskej republiky ročník 1994). Rozhodujúcim meradlom opodstatnenosti /zákonnosti/ začatia /vedenia/ trestného stíhania je neskorší výsledok trestného konania. Tieto závery prijaté v čase platnosti zákona č. 58/1969 Zb. sú napriek zmene právnej úpravy stále použiteľné. Tento výklad je nutné použiť aj pre tento prípad. Vyšetrovateľ na základe zistených skutočností začal proti žalobcovi trestné stíhanie, vzniesol obvinenie, prokurátor zamietol sťažnosť žalobcu proti vzneseniu obvinenia, podal obžalobu a následne rozsudkom okresného súdu, v spojení s uznesením krajského súdu bol žalobca právoplatne oslobodený spod obžaloby. Tým sa trestné konanie skončilo, podozrenie zo spáchania trestného činu sa nepotvrdilo a týmto je potom daná nezákonnosť rozhodnutia o začatí trestného stíhania, o vznesení obvinenia a rovnako tak zamietnutie sťažnosti a podanie obžaloby prokurátorom. Keďže bol žalobca spod obžaloby oslobodený, súd zo zhora uvedených dôvodov ustálil, že žalobca má podľa § 6 ods. 1 zákona č. 514/2003 Z.z. právo na náhradu škody spôsobenej nezákonným rozhodnutím. Ďalej súd uviedol, že pasívna legitimácia účastníka konania - Slovenskej republiky je nespochybniteľná. Posúdenie, ktorý orgán je príslušný konať v mene štátu, má však len procesný význam z hľadiska predmetu sporu. Otázka, ktorý orgán štátu vzhľadom na obsah a povahu daného sporu má v mene žalovanej konať, nie je otázkou pasívnej legitimácie žalovanej, zistené nedostatky v zastúpení žalovanej majú povahu nedostatku procesných podmienok konania /R 48/1967/. Predmetnú žalobu podal žalobca proti žalovanej, v mene ktorej koná príslušný orgán v zmysle zákona č. 514/2003 Z.z., pričom je povinnosťou žalobcu označiť tento orgán. Žalobca pôvodne označil Ministerstvo spravodlivosti SR, u ktorého zároveň podal žiadosť o prerokovanie nároku na náhradu škody spôsobenej nezákonným rozhodnutím. Ministerstvo spravodlivosti SR žiadosti žalobcu nevyhovelo z dôvodu jeho nepríslušnosti a žiadosť postúpilo Generálnej prokuratúre. V priebehu konania žalobca označil alternatívne za žalovanú Slovenskú republiku - Generálna prokuratúra. Súd vychádzal z ustanovení § 1 písm. a) a § 3 ods. 1 zákona č. 514/2003 Z.z. a mal za nepochybné, že pasívne legitimovaným je v tomto konaní Slovenská republika a bolo vecou žalobcu označiť aj zastupujúci orgán, keďže predmetom konania bola náhrada škody, ktorá mala byť žalobcovi spôsobená nezákonným rozhodnutím. Ustanovenie § 4 zákona č. 514/2003 Z.z. upravuje, ktorý orgán koná v mene štátu. V danom prípade bolo preukázané, že k nezákonnému rozhodnutiu, resp. postupu orgánu činného v trestnom konaní došlo jednak rozhodnutím vyšetrovateľa, ktorý vydal uznesenie o začatí trestného stíhania a vzniesol obvinenie proti žalobcovi a jednak rozhodnutím prokurátora, ktorý zamietol sťažnosť žalobcu proti uzneseniu o vznesení obvinenia a podal obžalobu. Na základe uvedeného súd podľa § 4 ods.1 písm. f) zákona č. 514/2003 Z.z. dospel k záveru, že orgánom príslušným konať v mene žalovanej - Slovenskej republike je Generálna prokuratúra SR. Bez pochybnosti v prejednávanej veci žalobca označil správne štát za subjekt, ktorý zodpovedá za škodu, ktorá mu bola spôsobená. Vzhľadom na skutočnosť, že žalobca označil na žalovanej strane ako účastníka konania Slovenskú republiku /štát/ viackrát a zároveň označil viacero orgánov verejnej moci vystupujúcich v jej mene, súd z dôvodu právnej istoty podľa § 104 ods.2 O.s.p. konanie proti Slovenskej republike zastúpenej orgánom nepríslušným konať v jej mene v danej veci, teda proti Ministerstvu spravodlivosti, zastavil, keďže žalobca neodstránil tento procesný nedostatok konania. Pokiaľ ide o samotnú výšku škody a jej náhradu, súd uviedol, že predpokladmi na úspešné uplatnenie nároku na náhradu škody podľa zákona č. 514/2003 Z.z. je nezákonné rozhodnutie, vznik škody a príčinná súvislosť medzi nezákonným rozhodnutím a vznikom škody. Nároky podľa zákona č. 514/2003 Z. z. sú svojou povahou občiansko- právne nároky, o ktorej rozhodujú súdy v občiansko-súdnom konaní. Právna úprava kladie význam na predbežné prerokovanie nároku s ústredným orgánom. Až potom ako predbežné prerokovanie neviedlo k uspokojeniu nároku, môže sa žalobca obrátiť so svojím nárokom na súd. Po vykonanom dokazovaní súd dospel k záveru, že boli splnené predpoklady na priznanie náhrady škody žalobcovi spôsobenej nezákonným rozhodnutím podľa citovaného zák. č. 514/2003 Z.z.. Súd mal za preukázané, že žalobca žiadosťou zo dňa 27.11.2013 žiadal Ministerstvo spravodlivosti SR, ktoré následne postúpilo žiadosť príslušnému orgánu - Generálnej prokuratúre SR, o prerokovanie nároku na náhradu škody titulom vzniknutých osobných nákladov - ušlej mzdy vo výške 375,48 eur, cestovného vo výške 75,80 eur v celkovej výške 451,28 eur, nákladov dokazovania - úhrada za znalecký posudok č. 5/2009 znalca prof. MUDr. O. Masára, CSc. vo výške 697,20 eur, úhrada za znalecký posudok č. 273/2009 znalca MUDr. M. Kováča vo výške 326,70 eur a trov obhajoby 1.492,77 eur, ktorej žalovaná nevyhovela. Súd mal za nepochybne zistené z pripojeného spisu Okresného súdu Považská Bystrica sp. zn. 1T 134/2008, že žalobca mal v danom konaní splnomocneného právneho zástupcu JUDr. Stanislava Rojku, na základe plnej moci zo dňa 10.11.2008. Z pripojeného spisu vyplýva, že právny zástupca skutočne vykonal nevyhnutné úkony. Ako dôvodne uplatnenú teda súd priznal žalobcovi náhradu škody titulom trov právneho zastúpenia v trestnom konaní pred Okresným súdom Považská Bystrica, sp.zn. 1T 134/2008 v celkovej uplatnenej výške 1.492,77 eur, a to za 4 úkony právnej služby á 1.588,- Sk/52,71 eur /prevzatie a príprava zastúpenia dňa 10.11.2008, štúdium spisu dňa 13.11.2008, písomné podanie na súd zo dňa 01.12.2008, podanie odporu proti trestnému rozkazu dňa 11.12.2008/ v zmysle § 12 ods.3 písm. a), § 14 ods.1 písm. a), c), d) vyhlášky č. 655/2004 Z.z. v znení účinnom do 31.12.2008, 4 x náhradu hotových výdavkov á 190 sk/6,30 eur. Ďalej mu priznal v zmysle § 14 ods.1 písm. b, c, d vyhlášky č. 655/2004 Z.z. účinnej do 31.05.2009 - 1 úkon právnej služby á 57,95 eur /porada s klientom dňa 21.04.2009/ a 1 úkon právnej pomoci á 115,90 eur /účasť na hlavnom pojednávaní dňa 27.04.2009 v čase od 8:15 hod. do 10:54 hod./, ďalej podľa § 14 ods.1 písm. c vyhlášky č. 655/2004 Z.z. v znení účinnom do 31.05.2010 mu priznal odmenu za 3 úkony právnej pomoci á 57,95 eur /písomné podanie znalcovi prof. Masárovi dňa 13.07.2009, písomné podanie znalcovi MUDr. Kováčovi dňa 03.09.2009, písomné podanie na súd 16.11.2009/. V zmysle § 14 ods.1 písm. b, c, d vyhlášky č. 655/2004 Z.z. účinnej do 30.06.2013, mu priznal odmenu za 2 úkony právnej pomoci á 120,22 eur /účasť na pojednávaní dňa 28.06.2010 v čase od 8:30 hod. do 12:20 hod. a účasť na pojednávaní dňa 03.11.2010 v čase od 13:00 hod do 15:30 hod./, 1 úkon právnej pomoci á 60,11 eur /písomné podanie na súd zo dňa 25.10.2010/, 2 úkony právnej pomoci á 63,58 eur /štúdium spisu dňa 06.09.2012 a účasť na verejnom zasadnutí Krajského súdu v Trenčíne dňa 18.09.2012/, ďalej za 1 úkon právnej pomoci á 42,39 eur /porada s klientom dňa 13.09.2012/ a náhradu hotových výdavkov za úkony vykonané v roku 2009 - 5 x á 6,95 eur, za úkony vykonané v roku 2010 -3 x 7,21 eur a za úkony vykonané v roku 2012 - 3 x á 7,63 eur. Ďalej mu v zmysle § 16 ods.4 uvedenej vyhlášky priznal cestovné za cestu z Považskej Bystrice do Trenčína a späť dňa 06.09.2012, ktorú si uplatnil vo výške 1/2-ice teda vo výške 11,639 eur /0,183 eur x 45 km/ + /45 km x 0,061 eur x 1,240 eur/ a za cestu z Považskej Bystrice do Trenčína a späť na pojednávanie dňa 18.09.2012 vo výške 23,278 eur /0,183 eur x 90 km/ + /90 x 0,061 x 1,240 eur/. V zmysle § 17 ods.1 uvedenej vyhlášky mu priznal za uvedené cesty náhradu za stratu času vo výške 25,42 eur /2 x 12,71 eur/ za cestu zo dňa 06.09.2012, ktorú si uplatnil vo výške 1/2-ice a za cestu zo dňa 18.09.2012 vo výške 50,84 eur /4 x 12,71 eur/. Keďže je advokát platiteľom DPH, odmena a hotové výdavky boli zvýšené podľa § 18 ods.3 uvedenej vyhlášky o 20 % DPH. Vykonanie uvedených úkonov mal súd za preukázané z pripojeného trestného spisu a považoval ich za účelne vynaložené a správne vyúčtované. O vykonaní uplatnených porád s klientom a ich účelnosti súd nemal pochybnosti vzhľadom na zložitosť trestnej veci, ďalej vzhľadom na skutočnosť, že sa vykonávali bezprostredne /5 až 6 dní/ pred vytýčeným termínom hlavného pojednávania, ako aj s poukazom na čestné vyhlásenie žalobcu zo dňa 16.10.2015, v ktorom čestne prehlásil, že uplatnené úkony boli skutočne vykonané tak, ako boli vyúčtované. Uhradenie vyššie špecifikovaných trov právneho zastúpenia žalobcom na účet právneho zástupcu JUDr. Rojka mal súd za preukázané z výpisov z bankového účtu, na základe úhrady zo dňa 27.04.2009 vo výške 372,15 eur /čl. 122 spisu/, zo dňa 19.11.2009 vo výške 154,46 eur /čl. 123 spisu/ a zo dňa 14.01.2013 vo výške 966,16 eur /čl. 124 spisu/, teda v celkovej výške 1.492,77 eur. Ďalej súd priznal ako dôvodne uplatnenú žalobcovi náhradu škody titulom vynaložených nákladov dokazovania vo výške 1.023,90 eur , t.j. odmeny za podaný znalecký posudok č. 5/2009 prof. MUDr. O. Masára, CSc. vo výške 697,20 eur a odmeny za znalecký posudok č. 273/2009 MUDr. M. Kováča vo výške 326,70 eur, ktoré boli uhradené dňa 16.11. 2009 právnym zástupcom žalobcu JUDr. Rojkom, čo mal súd za preukázané výpisom z bankového účtu /čl. 117, 118/ na základe vyúčtovania znalcov /čl. 119, 120/ a následne refundované žalobcom na účet právneho zástupcu JUDr. Rojku dňa 19.11.2009 /čl. 121/. Žalobca si tiež dôvodne uplatnil náhradu škody titulom vynaložených osobných nákladov - cestovného vo výške 47,53 eur na hlavné pojednávania v Považskej Bystrici dňa 27.04.2009 /čl. 346 trestného spisu/, dňa 28.06.2010 /čl. 402 trestného spisu/, dňa 03.11.2010 /čl. 416 trestného spisu/ a verejné zasadnutie na Krajskom súde v Trenčíne dňa 18.09.2012 /čl. 437 trestného spisu/. Vzdialenosť Bánovce nad Bebravou - Považská Bystrica a späť v uplatnenej výške 80,32 km/1 trasa, podľa www.vzdialenosti.sk, zodpovedá skutočnej vzdialenosti. Žalobca spolu vykonal 6 ciest na trase Bánovce nad Bebravou - Považská Bystrica a späť x 80,32 km, čo spolu predstavuje 481,92 km. Vzdialenosť Bánovce nad Bebravou - Trenčín a späť žalobca uplatnil vo výške 29,68 km/1 trasa, čo podľa www.vzdialenosti .sk zodpovedá skutočnej vzdialenosti. Spolu žalobca vykonal 2 cesty na trase Bánovce nad Bebravou - Trenčína, teda 2 x 29,68 km, čo spolu predstavuje 59,36 km. Celková vzdialenosť, ktorú žalobca vykonal predstavuje 541,28 km, pri použití motorového vozidla vo vlastníctve manželky žalobcu zn. Hyundai ev.č. BN 359BI, so spotrebou 6,1 l/100km, čo mal súd za preukázané z osvedčenia o evidencii vozidla /čl. 110 spisu/. Žalobca použil benzín Natural 98 v priemernej cene 1,44 eur/liter, čo mal súd za preukázané z internetového portálu www. benzin. sk /apríl 2009 - cena benzínu - 1,154 eur, jún 2010 - 1,431 eur, november 2010 - 1,407 eur, september 2012 - 1,758 eur, t.j priemer 1, 437 eur po zaokrúhlení 1,44 eur/. Žalobca si tak správne uplatnil cestovné vo výške 47,53 eur /541,28 km x 0,061 eur x 1,44 eur/, ktoré mu súd v žiadanej výške priznal. Ďalej súd priznal žalobcovi osobné náklady titulom ušlej mzdy vo výške 319,23 eur. Z pripojeného trestného spisu mal súd za preukázané, že žalobca sa zúčastnil hlavného pojednávania v Považskej Bystrici dňa 27.04.2009 /čl. 346 trestného spisu/ v trvaní od 8:15 hod. do 10:54 hod. Z výplatnej pásky /čl. 115 spisu/ súd zistil, že výška priemernej hodinovej náhrady mzdy žalobcu v mesiaci apríl 2009 predstavovala sumu 10,35 eur, čo pri 8 hodinovom pracovnom čase predstavuje nárok na náhradu mzdy vo výške 8 x 10,35 eur teda 82,80 eur, ďalej sa zúčastnil hlavného pojednávania v Považskej Bystrici dňa 28.06.2010 v trvaní od 8:30 do 12:20 hod. / čl. 402 trestného spisu/, pričom z výplatnej pásky /čl.113 spisu/ vyplýva, že výška priemernej hodinovej náhrady mzdy žalobcu v mesiaci jún 2010 bola vo výške 11,12 eur, čo pri 8 hodinovom pracovnom čase predstavuje nárok na náhradu mzdy vo výške 8 x 11,12 eur, teda 88,96 eur. Ďalej sa zúčastnil hlavného pojednávania v Považskej Bystrici dňa 03.11.2010 v trvaní od 13:00 hod. do 15:30 hod. /čl. 416 trestného spisu/ , pričom z výplatnej pásky /čl.116 spisu/ vyplýva, že výška priemernej hodinovej náhrady mzdy žalobcu v mesiaci november 2010 bola 10,67 eur, čo pri 8 hodinovom pracovnom čase predstavuje nárok na náhradu mzdy vo výške 85,36 eur. Žalobca sa ďalej zúčastnil verejného zasadnutia na Krajskom súde v Trenčíne dňa 18.09.2012 v trvaní od 10:00 hod. do 11:25 hod. /čl. 437 trestného spisu/, pričom z výplatnej pásky /čl.114 spisu/ vyplýva, že v mesiaci september 2012 výška priemernej hodinovej náhrady mzdy žalobcu bola 7,7641 eur, čo pri 8 hodinovom pracovnom čase predstavuje nárok na náhradu mzdy vo výške 8 x 7,7641 eur, teda 62,11 eur. Pokiaľ žalovaná namietala nepreukázanie ušlej mzdy, súd uvádza, že v tomto smere sa žalobca nachádza nie z vlastnej viny v dôkaznej núdzi, keďže potvrdenie zamestnávateľa o výške ušlej mzdy nemohol v tomto konaní predložiť v dôsledku objektívnej skutočnosti - zániku zamestnávateľa Spoločnosti Zdravie, a.s. Púchov. V tejto súvislosti súd považoval za potrebné uviesť, že dôkazným bremenom treba rozumieť procesnú zodpovednosť účastníka konania za to, že v konaní nebolo preukázané jeho tvrdenie a že z tohto dôvodu muselo byť rozhodnuté vo veci samej v jeho neprospech. Zmyslom dôkazného bremena je umožniť súdu rozhodnúť o veci samej aj v takých prípadoch, keď určitá skutočnosť, významná podľa hmotného práva pre rozhodnutie o veci, pre nečinnosť účastníka /v dôsledku nesplnenia povinnosti uloženej účastníkovi ustanovením § 120 ods. 1 O.s.p./ alebo vôbec /objektívne vzaté/ nemohla byť preukázaná. Dôsledkom neunesenia dôkazného bremena je nepriaznivý výsledok sporu, ktorý postihuje toho účastníka, na ktorom spočívalo dôkazné bremeno a ktorý sa dostal do dôkaznej núdze /neponúkol alebo nevedel ponúknuť súdu také dôkazné prostriedky, ktorými by sa preukázali pre výsledok sporu rozhodujúce skutočnosti/. Záver o tom, že účastník neuniesol dôkazné bremeno, možno urobiť len vtedy, ak hodnotenie dôkazov, ktoré boli v konaní vykonané, neumožňuje súdu prijať záver ani o pravdivosti tvrdenia účastníka, ale ani o tom, že by boli nepravdivé. V danom prípade mal súd za preukázané, že žalobca sa v rozhodných dňoch zúčastnil pojednávaní, ktoré sa konali mimo miesta jeho bydliska/pracoviska. Vzhľadom na vzdialenosť, ktorú musel žalobca absolvovať z miesta bydliska na pojednávania a dĺžku trvania pojednávaní je objektívne nemožné, aby žalobca vrátil do zamestnania a odpracoval určený pracovný čas. Žalobca súdu predložil výplatné pásky, z ktorých jednoznačne vyplýva výška náhrady mzdy za deň. Zároveň dňa 16.10.2015 čestne prehlásil, že mu uplatnená mzda ušla. Vzhľadom na uvedené, súd uveril jeho tvrdeniu, že do práce v uvedené dni nenastúpil a následne mu priznal ušlú mzdu v uplatnenej výške. Celkom tak súd priznal žalobcovi nárok na náhradu škody v uplatnenej výške 2.883,43 eur. Žalobca si uplatnil aj 5,25 % ročný úrok z omeškania zo žalovanej sumy 2.883,43 eur, od 01.04.2014 do zaplatenia. Podľa § 517 ods. 1 veta prvá a ods. 2 Občianskeho zákonníka a podľa § 3 nariadenia vlády SR č. 87/1995 Z.z. súd priznal žalobcovi ako dôvodne uplatnený zákonný 5,25 % úrok z omeškania /základná úroková sadzba ECB 0,25 % zvýšená o 5 percentuálnych bodov/ z priznanej sumy od 01.04.2014, kedy bola odporkyňa preukázateľne v omeškaní s plnením s poukazom na posledný list Generálnej prokuratúry zo dňa 27.03.2014, v ktorom žalobcovi oznámila, že jeho nárok neprerokuje. O trovách konania súd rozhodol podľa § 142 ods. 3 O.s.p. v spojení s § 146 ods. 2 O.s.p.. Žalobca mal v konaní úspech čiastočný, avšak súd mu priznal plnú náhradu trov, keďže mal neúspech v pomerne nepatrnej časti. Žalobca pôvodne žaloval žalovanú na zaplatenie sumy 2.967,95 eur s príslušenstvom a po začatí konania vzal späť žalobu čo do sumy 84,52 eur a ďalej žiadal priznať sumu 2.883,43 eur s príslušenstvom, ktorú sumu mu súd ako dôvodne uplatnenú priznal. Jeho úspech tak predstavuje 97,15 % a neúspech 2, 85 %, čo predstavuje nepatrnú časť, a preto mu súd priznal proti neúspešnej žalovanej - Slovenskej republike, zastúpenej Generálnou prokuratúrou právo na náhradu trov konania v celom rozsahu, o ktorých výške súd rozhodne podľa § 151 ods.7 O.s.p. po právoplatnosti tohto rozsudku samostatným uznesením. Keďže si právo na náhradu trov konania uplatnilo aj Ministerstvo spravodlivosti SR, súd z dôvodu právnej istoty rozhodol aj o jeho trovách, a to v zmysle § 142 ods.3 O.s.p., § 146 ods.2 O.s.p. v spojení s § 150 O.s.p. Súd konanie voči žalovanej - Slovenskej republike zastúpenej Ministerstvom spravodlivosti SR ako nepríslušnému orgánu zastavil, čo predstavuje neúspech žalobcu, čím vzniklo žalovanej - Slovenskej republike zastúpenej Ministerstvom spravodlivosti SR právo na náhradu trov konania. Podľa § 150 O.s.p. mu však právo na náhradu trov konania nepriznal, keďže v danej veci súd dospel k záveru, že sú tu dôvody hodné osobitného zreteľa, pre ktoré náhradu trov nemožno priznať. Súd prihliadol na okolnosti danej veci a tiež na okolnosť, ktorá viedla žalobcu k uplatneniu práva na súde jednak proti Slovenskej republike zastúpenej Generálnou prokuratúrou SR a jednak proti Slovenskej republike zastúpenej Ministerstvom spravodlivosti SR, keď oba orgány odmietli predbežne prerokovať nárok žalobcu a tento z opatrnosti žaloval Slovenskú republiku zastúpenú oboma štátnymi orgánmi. Súd mal za to, že za situácie, keď sa žalobca domáha náhrady škody spôsobenej štátom, v ktorom konaní správne žaloval pasívne legitimovaný subjekt Slovenskú republiku, v základe nároku aj čo do jeho výšky bol úspešný, by jeho zaviazanie na náhradu trov konania bolo neprimerane tvrdé a odporovalo by to dobrým mravom. 2. Proti tomuto rozsudku podala včas odvolanie žalovaná a to dvomi osobitnými podaniami, raz zastúpená Ministerstvom spravodlivosti Slovenskej republiky a raz Generálnou prokuratúrou Slovenskej republiky. 3. Žalovaná zastúpená Generálnou prokuratúrou Slovenskej republiky žiadala, aby odvolací súd napadnutý rozsudok zrušil a vec vrátil súdu prvej inštancie na ďalšie konanie. Spochybnila závery súdu prvej inštancie, že osobou oprávnenou konať za žalovanú je Generálna prokuratúra Slovenskej republiky, keď škodu žalobcovi nespôsobila ona, ani prokurátor. Prokurátor sa žiadnym spôsobom nepodieľal na uznesení vyšetrovateľa o vznesení obvinenia, toto je účinné a vykonateľné už jeho vydaním, a prokurátor tak nemôže jeho účinkom nijako zabrániť a už vôbec spôsobiť ním škodu. Ďalej žalovaná poukázala na to, že súd prvej inštancie jednoznačne neustálil titul, na základe ktorého považoval žalobu za dôvodnú, teda, či škoda bola spôsobená nezákonným rozhodnutím alebo nesprávnym úradným postupom. Odôvodnenie rozhodnutia súdu prvej inštancie je v tomto smere rozporné, keď na jednej strane súd uviedol, že „k nezákonnému rozhodnutiu, resp. postupu orgánu činného v trestnom konaní došlo jednak rozhodnutím vyšetrovateľa, ktorý vydal uznesenie o začatí trestného stíhania a vzniesol obvinenie proti žalobcovi a jednak rozhodnutím prokurátora, ktorý zamietol sťažnosť žalobcu proti uzneseniu o vznesení obvinenia a podal obžalobu“ a na druhej strane v odôvodnení uviedol, že „po vykonanom dokazovaní súd dospel k záveru, že boli splnené predpoklady na priznanie náhrady škody navrhovateľovi spôsobenej nezákonným rozhodnutím podľa citovaného zák. č. 514/2003 Z.z.“. Presné definovanie titulu náhrady škody pri žalobách o náhradu škody podľa zákona č. 514/2003 Z.z. je pritom nevyhnutné, keďže podmienky pre úspešné uplatnenie nároku z titulu nezákonného rozhodnutia a nesprávneho úradného postupu sú zásadne rozdielne. Súdna prax dospela k záveru, že ten, proti komu bolo vedené trestné stíhanie a toto bolo zastavené, alebo bol dotyčný spod obžaloby oslobodený, má pri splnení zákonných predpokladov zásadne právo na náhradu škody spôsobenej uznesením o vznesení obvinenia. V prejednávanej veci mal súd prvej inštancie za to, že prokurátor škodu žalobcovi spôsobil tým, že jeho sťažnosť proti uzneseniu o vznesení obvinenia zamietol a podal na žalobcu obžalobu príslušnému súdu. V predmetnej trestnej veci však uznesenie o vznesení obvinenia žalobcovi v čase jeho vydania nebolo nezákonné, pretože všetky dôkazy, z ktorých sa vychádzalo boli zabezpečené zákonným spôsobom a preto prokurátor nemohol konať inak ako sťažnosť zamietnuť. Rovnako pri podaní obžaloby na žalobcu vychádzal prokurátor zo skutkového stavu, ktorý bol v priebehu prípravného konania zákonným spôsobom zistený. Ostatne konajúci súd aj obžalobu na žalobcu prijal a žalobcu uznal vinným trestným rozkazom zo spáchania uvedeného trestného činu. V tejto súvislosti žalovaná poukázala aj na to, že súd prvej inštancie nepriznal žalobcovi uplatnený nárok titulom nesprávneho úradného postupu, pričom dozor prokurátora v prípravnom konaní by sa mohol považovať len za nesprávny úradný postup a nie za rozhodnutie. Ak súd prvej inštancie priznal žalobcovi uplatnený nárok titulom nezákonného rozhodnutia, a toto z jeho rozhodnutia jednoznačne ani nevyplýva, tak uznesenie o vznesení obvinenia je jediné rozhodnutie ktoré je možné považovať v súlade s judikatúrou pre účely zákona č. 514/2003 Z.z. za nezákonné. V trestnom konaní konajúci súd žiadne rozhodnutie z prípravného konania nezrušil. Ani úvaha o tom, že zamietnutie sťažnosti na podanie obžaloby zakladá príslušnosť prokuratúry nemá oporu v zákone. Žalovaná poukázala aj na skutočnosť, že prvotnú žiadosť o predbežné prerokovanie nároku na náhradu škody adresoval žalobca Ministerstvu spravodlivosti Slovenskej republiky. Zákon situáciu, kedy príslušný orgán nemožno podľa § 4 ods. 1 zákona č. 514/2003 Z.z. určiť, rieši v ustanovení § 4 ods. 2 zákona tak, že v mene štátu koná Ministerstvo spravodlivosti Slovenskej republiky. I napriek tomu súd prvej inštancie konanie proti žalovanej zastúpenej Ministerstvom spravodlivosti Slovenskej republiky zastavil. Žalovaná ďalej namietla aj priznanie osobných nákladov titulom ušlej mzdy žalobcovi vo výške 319,23 eur. Podľa nej nebolo preukázané, že by žalobcovi takýto nárok vznikol, keď nijako nepreukázal, že mzda mu nebola vyplatená. To, že žalobca preukázal akú mal hodinovú mzdu neznamená, že mal túto mzdu aj krátenú. Neuneseniu dôkazného bremena zo strany žalobcu nemôže byť na ťarchu žalovanej. Z uvedených dôvodov považuje napadnutý rozsudok súdu prvej inštancie za arbitrárny a v rozpore s platnou právnou úpravou, a žiada aby odvolací súd tento rozsudok zrušil a vec vrátil súdu prvej inštancie na ďalšie konanie. 4. Žalovaná zastúpená Ministerstvom spravodlivosti Slovenskej republiky podala odvolanie do výroku rozsudku súdu prvej inštancie, ktorým jej nebola priznaná náhrada trov konania. Poukázala na to, že v priebehu celého konania prednášala právnu argumentáciu, podľa ktorej je príslušná v mene Slovenskej republiky v tomto konaní konať Generálna prokuratúra Slovenskej republiky. Žalobca sa s touto právnou argumentáciou oboznámi a súd prvej inštancie mohol žalobcu vyzvať na opravu nesprávneho podania v časti označenia zástupcu žalovanej pre toto konanie, Skutočnosť, že tak neučinil, nemôže byť na ťarchu účastníka konania, ktorý mal v konaní úspech a riadenie si uplatnil náhradu trov konania. V tejto súvislosti poukázala žalovaná na rozhodnutie Najvyššieho súdu Slovenskej republiky sp. zn. 6 Cdo/149/2001, v zmysle ktorého je súd povinný - bez zreteľa na označenie obsiahnuté v návrhu - zabezpečiť, aby za štát pred súdom konal štátny orgán rozsahu pôsobnosti ustanovenej osobitnými predpismi. Ak súd prvej inštancie konal napriek tomu aj s Ministerstvom spravodlivosti Slovenskej republiky a aj s Generálnou prokuratúrou Slovenskej republiky ako zástupcami žalovanej, postupoval v rozpore s uvedeným rozhodnutím Najvyššieho súdu Slovenskej republiky, a tým neboli ani splnené podmienky pre použitie § 150 O.s.p.. Existencia možnosti ako zabezpečiť aby za štát konal len jeden príslušný orgán vylučuje aplikáciu ustanovenia § 150 O.s.p.. V danej veci tak neexistujú dôvody hodné osobitného zreteľa, pre ktoré by súd žalovanej zastúpenej Ministerstvom spravodlivosti Slovenskej republiky nemal priznať náhradu trov konania, ktoré preukázateľne vznikli v súvislosti s účasťou povereného zamestnanca na pojednávaniach súdu. Žalovaná preto navrhla, aby odvolací súd napadnutý rozsudok súdu prvej inštancie vo výroku o nepriznaní náhrady trov konania žalovanej zastúpenej Ministerstvom spravodlivosti Slovenskej republiky zmenil tak, že jej prizná náhradu trov konania vo výške 26,97 eur. 5. Po vydaní napadnutého rozsudku súdom prvej inštancie došlo k zmene právnej úpravy občianskeho súdneho konania, keď dňa 01.07.2016 nadobudol účinnosť zákon č. 160/2015 Z.z. Civilný sporový poriadok /ďalej len „CSP“/, ktorý okrem iného zrušil zákon č. 99/1963 Zb. Občiansky súdny poriadok / O.s.p./, podľa ktorého súd prvej inštancie rozhodol o zastavení konania v predmetnom spore. CSP v § 470 ods. 1 stanovil, že ak neustanovuje inak, platí tento zákon aj na konania začaté predo dňom nadobudnutia jeho účinnosti. V zmysle tohto ustanovenia CSP odvolací súd konal v odvolacom konaní a rozhodol vo veci odvolania žalovanej podľa príslušných ustanovení CSP. 6. Krajský súd v Trenčíne ako súd odvolací preskúmal vec podľa § 380 ods. 1 CSP, bez nariadenia odvolacieho pojednávania podľa § 385 CSP a dospel k záveru, že napadnutý rozsudok súdu prvej inštancie je potrebné vo výrokoch o zastavení konania proti žalovanej zastúpenej Ministerstvom spravodlivosti SR v Bratislave a o nepriznaní náhrady trov konania žalovanej zastúpenej Ministerstvom spravodlivosti SR v Bratislave podľa § 389 ods. 1 písm. d) CSP zrušiť a v zostávajúcich častiach podľa § 387 ods. 1 CSP potvrdiť ako vecne správny. 7. Rozsudok súdu prvej inštancie vo výroku o zastavení konania v časti o zaplatenie 84,52 eur nebol odvolaním napadnutý, v tejto časti je rozsudok súdu prvej inštancie právoplatný a týmto rozhodnutím odvolacieho súdu nedotknutý /§ 367 ods. 2 CSP/. 8. Čo sa týka zostávajúcich odvolaním žalovanej napadnutých častí rozsudku súdu prvej inštancie, je v prvom rade potrebné uviesť, že v tomto konaní si žalobca uplatňuje náhradu škody podľa zákona č. 514/2003 Z.z. o zodpovednosti za škodu spôsobenú pri výkone verejnej moci a o zmene niektorých zákonov. Podľa tohto zákona štát, teda Slovenská republika, zodpovedá za podmienok ustanovených týmto zákonom za škodu, ktorá bola spôsobená orgánmi verejnej moci pri výkone verejnej moci /§ 3 ods. 1/. Nositeľom zodpovednosti za škodu podľa zákona č. 514/2003 Z.z. je teda štát, ktorý zodpovedá za škodu spôsobenú nezákonným rozhodnutím alebo nesprávnym úradným postupom, má spôsobilosť byť účastníkom občianskoprávnych vzťahoch a má spôsobilosť byť účastníkom civilného sporového konania. Štát v takomto prípade, ako zodpovedný subjekt, nezodpovedá za seba, ale za subjekt, ktorý spôsobil škodu; tým je orgán štátu. Pretože štát zodpovedá za tieto orgány, ony samotné nie sú subjektmi zodpovednostného vzťahu. Štát-Slovenská republika je teda pasívne vecne legitimovaná v konania o náhradu škody podľa uvedeného zákona, keď vecná legitimácia vyjadruje postavenie strany sporu v hmotnoprávnom vzťahu, pričom strana sporu, ktorá je nositeľom tvrdeného hmotného práva alebo oprávnenia má aktívnu vecnú legitimáciu a strana sporu, ktorá je nositeľom hmotnoprávnej povinnosti, má pasívnu vecnú legitimáciu. Ak žalobca žaluje osobu, ktorá nie je nositeľom hmotnoprávnej povinnosti, teda osobu, ktorá nie je pasívne vecne legitimovaná, konajúci súd žalobu zamietne so záverom o nedostatku pasívnej vecnej legitimácie žalovaného. 9. V predmetnom spore žalobca nepochybne žaloval o náhradu škody štát - Slovenskú republiku a teda svoju žalobu smeroval proti osobe pasívne vecne legitimovanej v zmysle zákona č. 514/2003 Z.z.. Z tohto pohľadu bola jeho žaloba plne dôvodná a správna. Otázka, ktorý orgán má v takomto konaní za štát - Slovenskú republiku konať, je otázkou inou a aj prípadné nesprávne určenie takéhoto orgánu zo strany žalobcu nikdy nemôže viesť k zamietnutiu jeho žaloby pre nedostatok pasívnej vecnej legitimácie žalovaného. 10. Neoznačenie toho, kto má za štát konať, v žalobe by malo viesť k tomu, že sa konajúci súd pokúsi sa o odstránenie tejto „vady“ postupom podľa § 129 CSP. V prípade, že žalobca takýto štátny orgán neoznačí, neurobí tak ani na výzvu konajúceho súdu, prípadne síce štátny orgán, ktorý má za štát konať, označí ale označí ho nesprávne /napríklad preto, že uplatnený nárok do pôsobnosti tohto štátneho orgánu nepatrí/ nejde o vadu žaloby, pre ktorú by mohlo byť konanie v prípade jej neodstránenia zastavené a ani o nedostatok podmienky konania. Podľa § 73 CSP na konanie štátu pred súdom sa použijú ustanovenia osobitného predpisu o konaní za štát. Konajúci súd je teda povinný - bez zreteľa na označenie obsiahnuté v žalobe alebo jeho absenciu - zabezpečiť, aby za štát, ktorý je stranou sporu pred súdom konal štátny orgán v rozsahu pôsobnosti ustanovenej osobitnými predpismi alebo právnická osoba, ktorá je oprávnená podľa osobitného predpisu a musí konať len s takýmto oprávneným subjektom. Je neprípustné, aby si konajúci súd na začiatku konania otázku zastúpenia štátu ako strany sporu nevyriešil a v spore konal s viacerými subjektami ako zástupcami štátu /bez ohľadu na to, či by takýto postup bol reakciou na podania niektorej strany sporu alebo vychádzal z vlastnej iniciatívy konajúceho súdu/. 11. Ako už bolo uvedené, je zákonnou povinnosťou konajúceho súdu v spore postupovať tak, aby štát ako strana sporu bol v konaní zastúpený štátnym orgánom alebo iným subjektom v rozsahu pôsobnosti ustanovenej osobitnými predpismi, a je bez právneho významu, že žalobca uvádza v žalobe, prípadne neskôr v priebehu konania takýto štátny orgán alebo subjekt chybne, prípadne ho vôbec neoznačí. Nejde o nedostatok procesnej podmienky konania a konajúci súd preto nemôže konanie podľa § 161 ods. 2 CSP /predtým § 104 ods. 1 O.s.p./ zastaviť, tak ako to v tomto spore urobil súd prvej inštancie v napadnutom rozsudku proti žalovanej - Slovenskej republike zastúpenej Ministerstvom spravodlivosti SR v Bratislave. 12. Žalovaným v tomto spore je len jeden subjekt, a to štát - Slovenská republika. Ak žalobca vo svojich podaniach uvádzal ako štátne orgány, ktoré podľa zákona č. 514/2003 Z.z. konajú v tomto spore za štát - Slovenskú republiku dva subjekty, Ministerstvo spravodlivosti Slovenskej republiky a Generálnu prokuratúru Slovenskej republiky, bolo povinnosťou súdu prvej inštancie, aby sám určil, ktorý z týchto subjektov, prípadne nejaký iný, je oprávnený konať za štát v tomto konaní a to s ohľadom na rozsah ich pôsobnosti ustanovenej osobitným predpisom - zákonom č. 514/2003 Z.z.. Bolo nesprávne, že súd prvej inštancie v spore konal ako so zástupcom štátu s oboma menovanými subjektami. Takéto procesné pochybenie však nemožno naprávať pri rozhodnutí vo veci samej, kedy si konajúci súd urobí jasno, ktorý orgán za štát koná, tým spôsobom, že konanie voči štátu zastúpenému nesprávnym subjektom súd zastaví pre neodstrániteľnú vadu procesných podmienok konania a ešte aj rozhoduje o náhrade trov konania uplatnených takýmto subjektom. 13. Preto odvolací súd rozsudok súdu prvej inštancie vo výrokoch o zastavení konania proti žalovanej zastúpenej Ministerstvom spravodlivosti SR v Bratislave a o nepriznaní náhrady trov konania žalovanej zastúpenej Ministerstvom spravodlivosti SR v Bratislave podľa § 389 ods. 1 písm. d) CSP zrušil, keď nejde o rozhodnutie vo veci samej a dôvody, pre ktoré bolo vydané neexistovali. 14. Pokiaľ ide o otázku, ktorý subjekt je v tomto spore oprávnený konať za žalovanú Slovenskú republiku, túto otázku zodpovedal súd prvej inštancie nakoniec v napadnutom rozsudku správne. Týmto subjektom je Generálna prokuratúra Slovenskej republiky. Zo zákona č. 412/2012 Z.z., ktorým bol novelizovaný zák. č. 514/2003 Z.z., vyplýva, že došlo k zvýrazneniu postavenia prokurátora v trestnom konaní s dôrazom na význam jeho rozhodnutia o sťažnosti obvineného /v konaní o náhradu škody podľa zák. č. 514/2003 Z.z./ proti uzneseniu o vznesení obvinenia a o podaní obžaloby príslušnému súdu z hľadiska určenia štátneho orgánu oprávneného zastupovať štát v konaní o náhradu škody spôsobenej nezákonným rozhodnutím v zmysle zák. č. 514/2003 Z.z.. Preto i keď nezákonným rozhodnutím je uznesenie o vznesení obvinenia, ktoré vydal príslušný policajný orgán, z ustanovenia § 4 ods. 1 písm. b) bod 1 zákona č. 514/2003 Z.z. v znení zákona č. 412/2012 Z.z. vyplýva, že oprávnenie Ministerstva vnútra Slovenskej republiky konať za štát v rámci konania o náhradu škody spôsobenej nezákonným rozhodnutím zostalo zachované len pre prípad, že prokurátor nezamietol sťažnosť proti uzneseniu policajta o vznesení obvinenia a nepodal obžalobu. A contrario, ak prokurátor sťažnosť zamietol a následne podal obžalobu na príslušný súd, ako tomu bolo v prejednávanej veci, je tým založené oprávnenie Generálnej prokuratúry Slovenskej republiky konať za štát v spore o náhradu škody spôsobenej nezákonným rozhodnutím v zmysle zákona č. 514/2003 Z.z.. Odvolací súd v tejto súvislosti poukazuje na rozsudok Najvyššieho súdu SR sp. zn. 8Cdo/289/2014 zo 14.10.2015, v ktorom najvyšší súd riešil otázku určenia orgánu oprávneného konať za štát v prípade, ak sa trestné konanie po podaní obžaloby neskončilo právoplatným odsúdením obžalovaného. 15. Čo sa týka ďalších odvolacích námietok žalovanej - Slovenskej republiky, zastúpenej Generálnou prokuratúrou Slovenskej republiky, odvolací súd sa v plnom rozsahu stotožňuje s dôvodmi, ktoré viedli súd prvej inštancie k vyhoveniu žalobe žalobcu. Súd prvej inštancie vzal do úvahy všetky skutočnosti, ktoré z vykonaných dôkazov alebo prednesov účastníkov vyplynuli, neopomenul rozhodujúce skutočnosti, ktoré boli vykonanými dôkazmi preukázané alebo vyšli počas konania najavo, výsledok hodnotenia dôkazov zodpovedá tomu, čo malo byť zistené spôsobom vyplývajúcim z § 191 CSP. Pri rozhodovaní súd prvej inštancie použil správny právny predpis, správne ho vyložil a na daný skutkový stav ho aj správne aplikoval. Odvolací súd si preto osvojil dôvody napadnutého rozsudku, ktorým bolo žalovanej uložené zaplatiť žalobcovi 2.883,43 eur s úrokom z omeškania vo výške 5,25 % ročne zo sumy 2.883,43 eur od 01.04.2014 do zaplatenia a tiež zaplatiť žalobcovi trovy konania v rozsahu 100 %, v celom rozsahu na ne poukazuje v zmysle § 387 ods. 2 CSP a k odvolacím námietkam žalovanej dodáva nasledovné: 16. Z obsahu odôvodnenia napadnutého rozsudku súdu prvej inštancie je celkom zrejmé, že konajúci súd uložil žalovanej zaplatiť náhradu škody žalobcovi titulom nezákonného rozhodnutia podľa zákona č. 514/2003 Z.z., ktorým nezákonným rozhodnutím je uznesenie Okresného riaditeľstva policajného zboru Považská Bystrica, Úrad justičnej a kriminálnej polície ČVS: ORP - 8/ OdV - PB-2006 zo dňa 28.03.2007, ktorým vyšetrovateľ vzniesol obvinenie proti žalobcovi pre prečin ublíženia na zdraví podľa § 224 ods.1, 2 Trestného zákona. Rovnako je z odôvodnenie napadnutého rozsudku súdu prvej inštancie zrejmé, že uvedené rozhodnutie považoval súd prvej inštancie za nezákonné z dôvodu, že v konaní bolo dôkazmi preukázané, že trestné stíhanie vedené proti žalobcovi skončilo jeho oslobodením spod podanej obžaloby prokurátora. Takéto závery súdu prvej inštancie zodpovedajú ustálenej súdnej praxi a odvolací súd v tejto súvislosti len príkladmo poukazuje na rozsudok Najvyššieho súdu Slovenskej republiky sp.zn. 1 Cdo 53/93 zo dňa 28. júna 1993, v ktorom najvyšší súd uviedol, že ten, proti komu bolo trestné stíhanie zastavené, alebo ten, kto bol spod obžaloby oslobodený, má pri splnení ďalších zákonných predpokladov, zásadne právo na náhradu škody spôsobenej uznesením o vznesení obvinenia. I keď jedným zo základných predpokladov zodpovednosti štátu za škodu spôsobenú nezákonným rozhodnutím v zmysle § 6 ods. 1 veta prvá zákona č. 514/2003 Z.z. je zrušenie alebo zmena právoplatného rozhodnutia, ktorým bola spôsobená škoda, treba mať v zmysle ustálenej súdnej praxe na zreteli, že zmyslu právnej úpravy zodpovednosti štátu za škodu zodpovedá, aby každá majetková ujma spôsobená nesprávnym či nezákonným zásahom štátu bola odčinená /viď bližšie uznesenie Najvyššieho súdu Slovenskej republiky sp. zn. 4MCdo/15/2009/. Zákon č. 514/2003 Z.z. výslovne neupravuje nárok na náhradu škody v prípade oslobodenia obžalovaného spod obžaloby. Judikatúra dospela k záveru, že ide o špecifický prípad zodpovednosti štátu za škodu spôsobenú začatím a vedením trestného stíhania, pri ktorom treba vychádzať z analogického výkladu úpravy najbližšej, a to z úpravy zodpovednosti za škodu spôsobenej nezákonným rozhodnutím. Rovnaký význam ako zrušenie právoplatného uznesenia o vznesení obvinenia pre nezákonnosť má v tomto zmysle tiež zastavenie trestného stíhania alebo oslobodenie spod obžaloby. Skutočnosť, že nedošlo k zrušeniu rozhodnutia, ktorým sa začína trestné stíhanie, na tom nič nemení. Podstata nároku na náhradu škody sa totiž v tomto prípade neviaže na (ne)správnosť postupu orgánov činných v trestnom konaní pri začatí trestného stíhania, ale na samotný výsledok trestného stíhania. 17. Je tak nepochybné, že žalobca má nárok na náhradu škody, ktorá mu bola spôsobená v príčinnej súvislosti s trestným stíhaním, ktoré bolo voči nemu vedené na základe uznesenia o vznesení obvinenia, keď žalobca bol nakoniec spod obžaloby prokurátora oslobodený. 18. Nakoniec odvolací súd uvádza, že pokiaľ ide o nárok žalobcu na zaplatenie náhrady škody spočívajúcej v ušlej mzde v celkovej sume 319,23 eur, ktorá náhrada bola tiež žalovanej uložená k zaplateniu žalobcovi, ani tu odvolací súd nezistil nesprávnosť rozhodnutia súdu prvej inštancie. V konaní bolo preukázané, že žalobca sa v určitých pracovných dňoch zúčastnil osobne úkonov trestného konania a podľa jeho tvrdenia mu pre túto neprítomnosť v práci bola mzda o tieto peňažné prostriedky, uplatnené v spore ako ušlá mzda, krátená. Skutočnosť, že bývalý zamestnávateľ žalobcu, ktorý žalobcovi krátil v dňoch kedy sa ten účastnil úkonov trestného konania, zanikol a nemôže tak krátenie mzdy žalobcovi potvrdiť, oslabuje možnosť splnenia dôkaznej povinnosti žalobcu ohľadne jeho tvrdení o ušlej mzde. Toto však nijako nevylučuje záver súdu prvej inštancie o pravdivosti tvrdení žalobcu o ušlej mzde. S ohľadom na ostané dôkazmi zistené skutočnosti - preukázaná osobná účasť žalobcu na úkonoch trestného konania v určitých dňoch, miesta týchto úkonov a ich vzdialenosť od bydliska žalobcu, je logický záver, že žalobca sa v týchto dňoch nedostavil do zamestnania a nepracoval. Takýto dôvod / účasť obvineného, resp. obžalovaného/ na úkonoch trestného konania je potrebné považovať v zmysle Zákonníka práce za prekážku v práci na strane zamestnanca, pre ktorú musí zamestnávateľ ospravedlniť neprítomnosť zamestnanca v práci a poskytnúť mu pracovné voľno bez náhrady mzdy. Je preto logickým záverom, podporujúcim tvrdenia žalobcu, že za uvedené dni, kedy sa žalobca účastnil úkonov trestného konania mu jeho zamestnávateľ peňažné prostriedky náhrady mzdy nevyplatil a žalobca tieto dôvodne požaduje po žalovanej ako ušlú mzdu. Rozsudok súdu prvej inštancie, ktorým bola žalovaná zaviazaná k povinnosti zaplatiť žalobcovi náhradu škody aj za takúto ušlú mzdu je preto vecne správny. 19. Keďže žalobca bol so svojím uplatneným nárokom proti žalovanej úspešný v takmer celkom rozsahu / s výnimkou konania v nepatrnej časti o zaplatenie 84,52 eur, kde vzal svoju žalobu späť a konanie bolo zastavené/ súd prvej inštancie správne podľa § 142 ods. 3 O.s.p. platného a účinného v čase jeho rozhodnutia, priznal žalobcovi proti žalovanej právo na náhradu trov konania v rozsahu 100 %. 20. Z týchto dôvodov odvolací súd napadnutý rozsudok súdu prvej inštancie vo výrokoch o povinnosti žalovanej - Slovenskej republike zastúpenej Generálnou prokuratúrou SR v Bratislave zaplatiť žalobcovi 2.883,43 eur s úrokom z omeškania vo výške 5,25 % ročne zo sumy 2.883,43 eur od 01.04.2014 do zaplatenia a trovy konania v rozsahu 100 % podľa § 387 ods. 1, 2 CSP potvrdil ako vecne správne. 21. Toto rozhodnutie bolo prijaté senátom odvolacieho súdu jednohlasne. Poučenie: P o u č e n i e : Proti rozhodnutiu odvolacieho súdu j e p r í p u s t n é dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancie. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolania musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSTN:2016:3714211769.2 (dáta aktuálne k 13. 11. 2026). Záväzné je znenie zverejnené súdom.




